Diari Oficial de la Generalitat Valenciana


Sumari del DOGV 2569, del 16-08-1995 (1995/835830)

RESOLUCIÓ de 14 de juliol de 1995, de la Secretaria General de la Conselleria d'Administració Pública, per la qual es disposa la publicació de l'acord marc de col·laboració entre la Generalitat Valenciana i el Consell Superior d'Investigacions Científiques.
-----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2569

Data del DOGV
:   16-08-1995

Secció del DOGV
:   ALTRES DISPOSICIONS

Número del document
:   1995/835830


Data del document
:   14-07-1995

Organisme emissor
:   Conselleria d'Administració Pública

Tipus de document
:   Resolució

RESOLUCIó de 14 de juliol de 1995, de la Secretaria General de la Conselleria d'Administració Pública, per la qual es disposa la publicació de l'acord marc de col·laboració entre la Generalitat Valenciana i el Consell Superior d'Investigacions Científiques.  
Subscrit, després de la tramitació prèvia reglamentària, entre la Generalitat Valenciana i el Consell Superior d'Investigacions Científiques, el dia 16 de gener de 1995, un acord marc de col·laboració, i en compliment del que estableix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat Acord, que ha quedat inscrit en el Registre de Convenis amb el número 0512/95, i que figura com a annex d'aquesta Resolució.  
València, 14 de juliol de 1995.- El secretari general de la Conselleria d'Administració Pública.  
Acord marc de col·laboració entre la Generalitat Valenciana i el Consell Superior d'Investigacions Científiques  
València, 16 de gener de 1995  
Davant del Sr. Joan Lerma i Blasco, president de la Generalitat Valenciana i del Sr. Gustavo Suárez Pertierra, ministre d'Educació i Ciència.  
Reunits  
D'una part, el Sr. Joan Romero i González, conseller d'Educació i Ciència de la Generalitat Valenciana i president de la Comissió Gestora del Pla Valencià de Ciència i Tecnologia.  
I d'altra, el Sr. José María Mato de la Paz, president del Consell Superior d'Investigacions Científiques.  
Cadascun en virtut i en ús de les facultats que té atribuïdes i reconeixent-se recíprocament capacitat legal suficient i poder bastant per a aquest acte,  
Exposen  
I. Que és voluntat d'ambdues institucions ampliar i aprofundir la col·laboració que han mantingut fins ara en matèria d'investigació i desenvolupament a la Comunitat Valenciana.  
II. Que el Reglament d'Organització i Funcionament del Consell Superior d'Investigacions Científiques (des d'ara CSIC), aprovat per Reial Decret 140/1993, de 29 de gener, ofereix un ampli marc de possibilitats de cooperació institucional per a impulsar i contribuir, a través de la seua activitat investigadora, al desenvolupament econòmic i social del país.  
III. Que les universitats valencianes, els centres de la Generalitat i els centres del CSIC a la Comunitat Valenciana s'haurien de constituir en els principals elements de confluència de les polítiques d'I+D estatal i valenciana, de manera que la coordinació de les actuacions d'una i d'altra contribuesquen a donar una més eficàcia a la tasca investigadora.  
Per tot això i amb la finalitat de:  
1. Contribuir a la millora de les condicions generals de funcionament dels centres públics d'investigació a la Comunitat Valenciana, i  
2. Possibilitar la participació dels centres del CSIC en el desenvolupament del Pla Valencià de Ciència i Tecnologia, així com la coordinació d'aquells que radiquen a la Comunitat Valenciana amb el sistema d'I+D valencià.  
Ambdues parts acorden la subscripció del present acord marc, d'acord amb les següents  
clàusules:  
Primera  
Aquest acord marc té per objecte establir les bases reguladores de la cooperació entre la Generalitat Valenciana i el CSIC, mitjançant l'establiment de les modalitats de col·laboració que s'assenyalen en la clàusula tercera.  
Segona  
La Generalitat i el CSIC promouran la participació dels centres d'aquest últim en el Pla Valencià de Ciència i Tecnologia.  
Tercera  
D'acord amb la finalitat d'aquest document i el desig manifestat per les parts que els subscriuen, la col·laboració podrà concretar-se a través de les modalitats següents:  
a) Cooperació en programes de formació i perfeccionament de personal investigador i tècnic.  
b) Assessorament recíproc, suport mutu i intercanvi d'informació en temes de foment, desenvolupament i seguiment de l'activitat científica, mitjançant l'elaboració d'informes, creació de grups de treball o d'altres formes d'assistència.  
c) Execució de projectes i programes d'interés comú bé siguen d'investigació, de dotació d'equips i infraestructura o d'altres.  
d) Creació de centres mixtos, associats o d'un altre tipus per a la realització de projectes d'interés mutu.  
e) Gestió conjunta de programes d'investigació.  
f) En totes les altres accions de col·laboració que consideren necessàries ambdues parts.  
Quarta  
Les actuacions de cooperació derivades d'aquest acord marc requeriran la formalització dels corresponents convenis específics i se sotmetran a les condicions que s'hi incloguen i a les d'aquest document.  
Cinquena  
Dins del termini de trenta dies hàbils, comptadors des de la data de la signatura d'aquest acord marc, es constituirà una comissió mixta de caràcter paritari, integrada per representants d'ambdues institucions amb la composició següent:  
Per la Generalitat:  
- El president de la Comissió Gestora del Pla Valencià de Ciència i Tecnologia, o persona en qui delegue.  
- El vicepresident de la Comissió Gestora del Pla Valencià de Ciència i Tecnologia, o persona en qui delegue.  
- El comissari del Pla Valencià de Ciència i Tecnologia.  
Pel CSIC:  
- El vicepresident d'Organització i Relacions Institucionals.  
- El coordinador institucional de l'Organisme a la Comunitat Valenciana.  
- Un científic pertanyent a un dels instituts del CSIC a la Comunitat Valenciana.  
Aquesta Comissió serà l'òrgan encarregat de la potenciació, el seguiment i l'avaluació de les accions derivades d'aquest Acord, així com l'arbitratge en cas de conflicte.  
Sisena  
Correspondran a la Comissió Mixta les funcions següents:  
a) Proposar els programes d'actuacions conjuntes d'ambdues institucions a la Comunitat Valenciana en matèria d'investigació, d'acord amb les directrius del Pla d'Actuació del CSIC i del Pla Valencià de Ciència i Tecnologia.  
b) Proposar la contribució financera de les parts per al desplegament de les accions definides en l'apartat anterior i, en particular, la seua distribució als diferents centres del CSIC a la Comunitat Valenciana.  
c) Promoure la subscripció de convenis de cooperació i contractes d'investigació amb entitats públiques i privades.  
d) Proposar als òrgans competents del CSIC i de la Generalitat Valenciana la creació de nous centres, instituts, departaments o unitats d'investigació, o la reorganització dels existents, d'acord amb el Pla d'Actuació del CSIC i el Pla Valencià de Ciència i Tecnologia.  
e) Conéixer anualment les activitats dels centres d'investigació que ambdues institucions tenen a la Comunitat Valenciana.  
f) Conéixer els nomenaments i cessaments de directors, coordinador institucional a València i representants en òrgans de la Generalitat, efectuats pel CSIC.  
Setena.  
Podran participar en les reunions de la Comissió Mixta responsables del CSIC i de la Generalitat Valenciana, a proposta dels representants de qualsevulla de les parts, quan s'hagen de tractar temes que requereixen la seua presència o el seu assessorament.  
Vuitena  
La Comissió Mixta es reunirà, almenys, tres vegades a l'any i sempre que es considere convenient i ho sol·liciten la meitat més un dels seus membres.  
La citada Comissión Mixta establirà les seues pròpies normes de funcionament que en cap cas podran vulnerar la normativa vigent que resulte d'aplicació a les institucions signants.  
Novena  
La Generalitat Valenciana, en relació amb la distribució de fons horitzontals de foment de la investigació, atorgarà als centres del CSIC a la Comunitat Valenciana un tractament anàleg al dels propis centres.  
Deu  
El CSIC potenciarà els seus centres a la Comunitat Valenciana i els dotarà dels mitjans necessaris per a optimitzar-ne el funcionament, d'acord amb les seues disponibilitats.  
Onze  
En el cas de creació de nous centres, instituts, departaments o d'altres unitats d'investigació, de caràcter mixt, la Comissió que s'estableix en la clàusula setena proposarà l'estructura organitzativa, els mitjans necessaris i la contribució financera que corresponguen a cadascuna de les dues institucions.  
Dotze  
El conseller d'Educació i Ciència (president de la Comissió Gestora del Pla) i el president del CSIC resoldran de comú acord qualsevol dubte o discrepància que es puga plantejar en la interpretació i el desplegament d'aquest acord, especialment en aspectes relatius a l'actuació de la Comissió Mixta.  
La impossibilitat d'aconseguir una solució satisfactòria per ambdues parts, serà causa de resolució d'aquest Acord, i podrà ser invocada per qualsevulla de les institucions signants.  
Tretze  
Aquest acord marc entrarà en vigor el dia de la seua firma i tindrà una durada de quatre anys, tret de denúncia expressa d'una de les parts, que s'haurà de comunicar per escrit a l'altra amb una antelació mínima de sis mesos a la data en què finalitzarà.  
No obstant això, la resolució no eximirà les parts del compliment de les obligacions que hagueren contret per raó dels convenis específics subscrits en el desplegament de l'acord marc.  
Catorze  
Aquest document substitueix el conveni marc de 27 de juliol de 1984, subscrit entre el CSIC i la Generalitat Valenciana, restant aquell sense efecte a partir de la seua entrada en vigor.  
I com a prova de conformitat, signen aquest Acord Marc, en tres exemplars i en totes les seues pàgines, en el lloc i la data que s'hi indiquen.  
El president de la Generalitat Valenciana,  
Joan Lerma i Blasco  
El conseller d'Educació i Ciència,  
Joan Romero i Gonzàlez  
El ministre d'Educació i Ciència,  
Gustavo Suárez Pertierra  
El president del Consell Superior d'Investigacions Científiques,  
José María Mato de la Paz